רוני הדר וגיא לואל, "יותר איטי מלב"
**רוני הדר** (נולדה ב-25 ביולי 1982) היא שחקנית ישראלית.

ביוגרפיה וקריירה
----------------

נולדה וגדלה בתל אביב, אך עברה להתגורר כעבור מספר שנים עם משפחתה בהרצליה. רוני היא בת בכורה לעמוס וטלי הדר, ואחות לגיא ועמית.

בגיל 17 עשתה מכינת נוער בסטודיו למשחק ניסן נתיב תל אביב, ולמדה משחק אצל השחקנית דינה דורון. מייד עם שחרורה מצה"ל (שירתה בגדוד 77 של חיל השריון ברמת הגולן) – עברה להתגורר בפריז כשנה, שם למדה צרפתית וצילום.

עם שובה לישראל שלחה אותה לביאה הון, הסוכנת שלה מאז ועד היום, לאודישן לסרט הצרפתי-ישראלי "תחיה ותהיה" (מאת ראדו מיכאיליאנו ובבימויו ובכיכובם של יעל אבקסיס ורושדי זם) – וכך קיבלה את תפקידה הראשון. בסרט היא מגלמת את דמותה של שרה, נערה מבית דתי אשר מתחתנת לבסוף עם שלמה - גיבור הסרט שעלה מאתיופיה - מה שגורם למשפחתה לנתק עמה את הקשר. לאחר מכן שחקה בשורה של תפקידים, ביניהם - "אהבה מעבר לפינה" בערוץ 2, ושמשה כמנחה וכתבת בערוץ 24, בו הנחתה את מכונת הלהיטים ו-My Music Magazine.

בשנת 2006 התקבלה ללימודי משחק בסטודיו למשחק ניסן נתיב תל אביב, והיא בוגרת המסלול התלת-שנתי בסטודיו. בכיתתה למדו בין השאר גם נועה בירון, אלון לוי, שרון טל, נדב נייטס, מיכאל אלוני ועדו ברטל. במהלך לימודיה זכתה במלגת קרן שרת אמריקה ישראל ובמלגה למצוינות בלימודים ע"ש נחמיה הנדל. במסגרת הלימודים בסטודיו עברה סדנת משחק מול מצלמה עם משה איבגי, ולאחר מכן השתלמה בסדנת משחק בשיטת צ'בק בהנחיית אלון נוימן ושחר רוזן.

בשנה הראשונה ללימודיה השתתפה הדר בקופרודוקציה הישראלית-צרפתית "סינדרום ירושלים - חומר למחשבה". הסרט מספר על בחור צרפתי שמגיע לירושלים ולוקה בסינדרום ירושלים. הדר גילמה את דמותה של שלי, בחורה שעוזרת לו במסעו הרוחני. בשנה השנייה ללימודיה שיחקה בתפקיד גלי ב"לה לה לנד", הקומדיה המוזיקלית של ערוץ הילדים. באותה שנה שיחקה במיני-סדרה "מה שנחוץ לרווק", פרי עטה ובבימויה של עירית לינור. הדר גילמה את דמותה של נגה ארצי, אחותו הצעירה והפוחזת של נמרוד ארצי (דן שפירא). היא מנהלת רומן עם מיקי (אורן שבו), גבר שמבוגר ממנה בכמה שנים. בשנה השלישית ללימודיה שיחקה בסדרת המדע הבדיוני לילדים "האי". היא גילמה את דמותה של רומי, ביתו של התגלמות השטן קאיראן (אורן יאדגר), שמנהלת רומן עם דילן (יון תומרקין). לאורך העונה היא משטה בצופים ועושה רושם של בחורה טובת לב, ובסופה מתברר שהיא בתו של קאיראן, בן דמותו של השטן (אורן יאדגאר).

בתום לימודיה נכנסה הדר לתיאטרון הקאמרי ושיחקה במחזמר "לילה לא שקט", משירי שלמה ארצי, בבימויה של יעל רונן. גילי (הדר) ואקי אבני (יאיר) מגלמים זוג שבמשך לילה שלם מנסים לפתור את המשבר בזוגיות שלהם. בהצגה "האריסטוקרטים" בקאמרי גילמה את דמותה של ימימה, דוגמנית פרוות רוסיה. שיחקה לצידם של גיל פרנק, לימור גולדשטיין ויחזקאל לזרוב. במקביל לכך שיחקה במספר הצגות ילדים, ביניהן "הקסם של אורנה", בבימויו של רפי ניב, בתיאטרון אורנה פורת, בה היא מגלמת את דמותה של תותי, מנהיגת חבורת הילדים, ב"אקסודוס" בבימויה של דדי ברון, בה היא מגלמת את דמותה של ניצולת השואה אנה בת ה-16.

לאחר מכן שיחקה בשתי העונות של הסדרה הקומית "בובי ואני" (מאת ובבימוי יובל שגב) בו גילמה את דמותה של דפנה דה פינס, חברתו הנוירוטית והפסיכוטית של עופר צ'יקו (יובל שגב), שיש לו חבר דמיוני בשם בובי (רועי עידן). התוכנית שודרה תחילה בערוץ ביפ ובעונה השנייה בערוץ 2 בזכיינית קשת.

שיחקה בתפקיד הראשי ב"יותר איטי מלב", סרט הקולנוע העצמאי של יוני זיכהולץ וינאי גוז (2012). היא מגלמת את דמותה של לילי, סופרת צעירה שמצויה במשבר הספר השני. לילי מנהלת רומן עם נינו (גיא לואל), במטרה לקבל ממנו השראה לכתיבת ספרה הבא.

בשנים 2013–2019 שיחקה הדר ב"הקלמרים", קומדיית המצבים לילדים של חברת HOT. היא מגלמת את דמותה של חן בייזר, המורה המחליפה, שלא מקבלת הזדמנות להחליף אף פעם.

השתתפה כמחליפה בהצגה "שחק אותה סם" של תיאטרון באר שבע, בכיכובם של גורי אלפי ועידן אלתרמן, לסירוגין.

ב-2013 השתתפה ב"שבעה ימים", סרט בן שעה מאת ובבימויו של עודד רז. ביחד עם מאיה גסנר הן משחקות שתי אחיות שחיו בנפרד שנים רבות. מותה של אמן מאלץ אותן לגור יחדיו וכל בעיות העבר צפות.

כתבה יחד עם אורי אוריין את המחזה "גוש לך" - קומדיה אפלה במערכה אחת. ההצגה עלתה לראשונה בפסטיבל תיאטרון קצר בצוותא, בבימויו של רותם קינן, וקצרה שבחים רבים[דרוש מקור]. ההצגה הועלתה בשנת 2010 ורצה לאחר מכן במשך מספר שנים ברחבי ישראל. בהצגה מככבים הדר, אוריין ויובל סטוניס, המלווים בשני נגנים. זוהי פרודיה מהירה אשר בה מגלמים שלושת השחקנים עשרות דמויות המתחלפות במהירות.

בפברואר 2014 החלה לגלם את לולי בהצגה "ליפול ברשת", בה היא משתתפת לצד גאיה שליטא כץ. ההצגה עוסקת בחשיבות האינטרנט בעולמנו, ומסופר בה על חרם שעוברת ילדה והתהפכות עולמה כתוצאה ממשהו שהיא כתבה בצחוק.

ב-2015 השתתפה בסדרה "מיכל הקטנה והמפלצות", המשודרת בערוץ הופ!.

בשנת 2016 החלה להשתתף הסדרה "ילדי בית העץ", בערוץ חינוכית, בתור הדמות טלילה סיבוני. על תפקידה בסדרה קיבלה מועמדות בתחרות פרסי הטלוויזיה לילדים ולנוער.

ב-2017 השתתפה בסדרת הנוער "צפוף" שם משחקת את המורה למתמטיקה, ובסדרה "המלון של פיני" היא שיחקה טבעונית בשם עדשית.

ב-2017 שיחקה בסרט "מועדון החנונים: הסרט".

בשנת 2020 השתתפה בסדרה "יומני היקר" של כאן 11.

בספטמבר 2012 נישאה הדר לאיתי נגלר. ב-2014 נולד בנם הבכור. ב-2018 נולדה בתם השנייה. הדר מתגוררת בהרצליה.

תפקידים
-------

### קולנוע

| שנה | סרט | במאי | תסריטאי | מפיק | תפקיד |
| --- | --- | --- | --- | --- | --- |
| 2017 | מועדון החנונים: הסרט | ירון ארזי | ירון ארזי, דפנה ממון, אסף שליטא | יפתח גבאי, משה אדרי, לאון אדרי, ירון ליכטנשטיין, מיקי רבינוביץ'. | אודליה שעשוע |
| 2013 | שבעה ימים (סרט בן שעה) | עודד רז | עודד רז | פירמה הפקות |  |
| 2012 | יותר איטי מלב | יוני זיכהולץ, ינאי גוז | יוני זיכהולץ, ינאי גוז | אביתר דותן, רמי דמרי, ישי מור, יעל הדסי-בכר (בהפקת חברת פרקסיס) | לילי גוטמן |
| 2007 | חומר למחשבה (ישראל/צרפת) | עמנואל נקש, סטפן בלאיש | עמנואל נקש, סטפן בלאיש | אבי בוחבוט, חיים בוזגלו, אמיר גדליה | שלי |
| 2005 | תחיה ותהיה (ישראל/צרפת) | ראדו מיכאיליאנו | אלן-מישל בלאן, ראדו מיכאליאנו | איתי תמיר, מרק רוזנבאום | שרה |

### טלוויזיה

| שנה | סדרה/תוכנית | ערוץ | יוצר | תסריטאי | במאי/עורך | חברת הפקות | תפקיד |
| --- | --- | --- | --- | --- | --- | --- | --- |
| 2017 | צפוף | ערוץ זום | נטלי מרכוס, אסף בייזר | נטלי מרכוס, אסף בייזר, גאיה שליטא כץ | במאי: אורן שקדי
עורך: ניר נחום |  | המורה למתמטיקה |
| 2016-הווה | ילדי בית העץ | הטלוויזיה החינוכית הישראלית | שירילי דשא, רועי שגב. | שירילי דשא, רועי שגב. | שירלי דשא, שעיה פורסטנברג. | יולי אוגוסט הפקות | טלילה סיבוני |
| 2015 | פרודים | ערוץ 2 | דניאל לפין | דניאל לפין | במאי: דניאל לפין
עורך: בועז רוזנפלד | בלאק שיפ הפקות | גלי |
| 2019-2012 | הקלמרים | HOT | אבי בלקין | אבי בלקין | במאי: יוני גרא. עורכים: אילן רוזנפלד, עידית פארן וייס, יהונתן פארן | צחי כהן, יהונתן פארן | חן בייזר |
| 2011 | בובי ואני 2 | ערוץ 2 (קשת) | רועי עידן, יובל שגב | רועי עידן, יובל שגב | במאי: יובל שגב | יובל שגב, קרן מיכאל | דפנה דה פינס |
| 2011 | החברים של נאור | ערוץ 10 | נאור ציון | נאור ציון | נאור ציון | יואב גרוס |  |
| 2011 | השועלים | יס קומדי | גיורא חמיצר | גיורא חמיצר, נועה פניני, יובל פרידמן, ירון ארזי | במאים: ירון ארזי, אורן שקדי, איל דורי | קופרמן הפקות | גל |
| 2010 | בובי ואני | ערוץ ביפ - HOT | רועי עידן, יובל שגב | רועי עידן, יובל שגב | רועי עידן, יובל שגב |  | דפנה דה פינס |
| 2009-2010 | הקרמבויז | ניקלודיאון |  | דפנה ממן | במאים: איתן כהן, ירון ארזי. עורכים: אסף פורמן, ירון ארזי | חני מור סילברמן | אולה הופ (קול) |
| 2009 | האי, עונה 3 | ערוץ הילדים | גיורא חמיצר | מיכל קופר-קרן | במאי: עופר ויצמן. עורך: ירון ארזי | קופרמן הפקות, נגה תקשורת | רומי |
| 2009 | מה שנחוץ לרווק | HOT3 | עירית לינור | עירית לינור | במאית: עירית לינור. עורכת: טלי הלטר-שנקר | גברת הפקות | נגה ארצי |
| 2009 | המובילים | ערוץ לוגי | איציק קריחלי, אורי הלוי, דגנית אטיאס | נעם סלונים | במאי: רועי פלורנטין. עורך: נעם סלונים |  | טלי |
| 2008 | לה לה לנד | ערוץ הילדים | ירון ארזי |  | במאי: עדי סופר | נגה תקשורת | גלי |
| 2007 | אולי הפעם | Yes | מיכל קופר-קרן, אריק שגב, גל פרידמן | מיכל קופר-קרן, אריק שגב | במאי: עופר ויצמן | אולפני הרצליה, רוני הפקות |  |
| 2007 | חמישה גברים וחתונה | ערוץ 10 | ערן קולירין, שי כנות, דנה עדן | ערן קולירין | במאי: ערן קולירין, אריק רוטשטיין | דנה עדן |  |
| 2006 | אגדת דשא | ערוץ 10 | עופר ויצמן, גל פרידמן | גל פרידמן | במאי: עופר ויצמן | אולפני הרצליה |  |
| 2005 | אהבה מעבר לפינה | ערוץ 2 | גל פרידמן | גל פרידמן | במאי: עופר ויצמן. עורך: חגי לוי | מעגלות | תמר אבני |

### תיאטרון

| שנה | הצגה | תיאטרון | מחזאי | במאי | תפקיד |
| --- | --- | --- | --- | --- | --- |
| 2017-הווה | פרצוף חמוץ | תיאטרון אורנה פורת | שירילי דשא ורועי שגב | שירילי דשא | המלכה (תפקיד ראשי) |
| 2016 | מלון רנדוו | תיאטרון הקאמרי |  |  |  |
| 2013-2012 | שחק אותה סם | תיאטרון באר שבע | וודי אלן | אילן אלדר | לינדה |
| 2012 | אקסודוס | תיאטרון אורנה פורת | צביה הוברמן | דדי ברון | אנה |
| 2011 | האריסטוקרטים | תיאטרון הקאמרי | עדנה מזי"א | עמרי ניצן |  |
| 2011 | ליפול ברשת | תיאטרון ארצי לנוער | שלומית ארנון ויפעת זנדני צפריר | יפעת זנדני-צפריר | לולי |
| 2013-2010 | גוש לך | צוותא | רוני הדר, אורי אוריין | רותם קינן | דמויות שונות |
| 2010 | לילה לא שקט | תיאטרון הקאמרי | יעל רונן על-פי שיריו של שלמה ארצי | יעל רונן | גילי |
| 2009 | הקסם של אורנה | תיאטרון אורנה פורת | חגית רכבי ניקוליבסקי | רפי ניב | תותי |

פרסים ומועמדויות
----------------

| שנה | פרס | קטגוריה | פרויקט | מועמדות |
| --- | --- | --- | --- | --- |
| 2021 | פרסי הטלוויזיה לילדים ולנוער | השחקנית הטובה ביותר בסדרה קומית | ילדי בית העץ | **מועמדות** |
| 2022 | פרסי הטלוויזיה לילדים ולנוער | השחקנית הטובה ביותר בסדרה קומית | **מועמדות** |

קישורים חיצוניים
----------------

ויקישיתוף מדיה וקבצים בנושא **רוני הדר** בוויקישיתוף
* רוני הדר, ברשת החברתית אינסטגרם
* רוני הדר, במיזם "אישים" לתיעוד היצירה הישראלית
* רוני הדר, במסד הנתונים הקולנועיים IMDb (באנגלית)
* רוני הדר, באתר "אידיבי", מאגר הידע העברי לקולנוע ישראלי ועולמי
* רוני הדר, באתר AllMovie (באנגלית)
* רוני הדר, במסד הנתונים הקולנועיים KinoPoisk (ברוסית)
* ריאיון עם רוני הדר המגלמת את הדמות רומי מהאי 3, בעמוד ערוץ הילדים ביו טיוב, 23 בדצמבר 2009
* אתר למנויים בלבד יואב בירנברג, החיים זה לא משחק ילדים, באתר "ידיעות אחרונות", 20 ביולי 2016